Politiet fortsætter med at stykke det 59-årige knivoffers færden lørdag aften sammen.

Ifølge vidneforklaringer, som politiet har fået i løbet af i dag, befandt den 59-årige mand, der lørdag nat blev stukket ned i Aalborg Vestby, sig på værtshuset Tempo på hjørnet af Vesterbro og Borgergade. Her har vidner set ham klokken 23.15 lørdag aften, og ifølge vidnerne var den 59-årige relativt ædru. Den 59-årige har været afhørt hele dagen, men han kan stadig ikke huske noget fra aftenen. Politiet mener ikke, at hukommelsestabet skyldes alkohol, men nok snarere, at manden stadig er i chok efter overfaldet. Den 59-årige har været undersøgt for yderligere skader på kroppen i dag, men han har ikke tegn på andre skader end det ene knivstik, der ramte en millimeter fra hans hjerte.